Дерс щхьэпэ
«Сабийхэмрэ балигъыпIэ имыува щIэблэмрэ» фIэщыгъэм щIэту Нарткъалэ щэнхабзэмкIэ и унэм зэIущIэ щекIуэкIащ. Ар теухуат къыдэкIуэтей щIэблэр къэралым щызекIуэ хабзэхэмрэ езыхэм къатехуэ къалэнхэмрэ щыгъэгъуэзэным.
Унагъуэмрэ сабиймрэ ядэIэпыкъунымкIэ щIыналъэ центрым къызэригъэпэща мы Iуэхум ирагъэблэгъат балигъыпIэ зэриувамкIэ паспортхэр куэд мыщIэу зратыну школакIуэхэр, хабзэхъумэ IэнатIэхэм я лэжьакIуэхэр.
ЕджакIуэхэм дерс къызыхахын псалъэмакъ щхьэпэ драгъэкIуэкIа нэужь, МВД-м и лэжьакIуэхэм жэуап къратащ зэрызыхуагъэза упщIэхэм. Ахэр нэхъыбэу ехьэлIат сабийм я хуитыныгъэр къызэпызыуд Iуэху щытыкIэхэмрэ абыхэм уазэрыпэщIэтыну Iэмалхэмрэ.
«УпщIэ — жэуап» мардэм тету ирагъэкIуэкIа джэгукIэхэри гъэщIэгъуэнт. ЗэIущIэм зыкъыщагъэлъэгъуащ, усэхэм къыщеджащ Нарткъалэ дэт театр студием и гъэсэн цIыкIухэр.
Шэрэдж Дисэ.
